Med prvo svetovno vojno so bila vsa naselja skoraj popolnoma uničena razen Dola, ki je bil v neposrednem zaledju. Preko Doberdobske planote je tekla frontna črta in na njej so se odvijali krvavi boji na delu tako imenovane Soške fronte med Italijo in Avstrijo: najprej do 10. avgusta 1916 po zahodnem robu, nato po vzhodnem in maja 1917 je italijanska vojska zavzela Jamlje. Iz takratnega vojaškega fotografskega gradiva je videti Dol kot ogromno barakarsko naselje, kjer so bile nameščene bolnišnice, počivališča in pokopališča. Veliko ostankov iz tega obdobja je ohranjenih v okolici Bonetov in Ferletičev.